Informācija plašsaziņas līdzekļiem

01.08.2016.

**Daugavpils pilsētas un novada delegācijas iepazīstas**

**ar sabiedrībā balstītiem pakalpojumiem Rīgā**

Piektdien, 29. jūlijā, pieredzes apmaiņas vizītē Daugavpils pilsētas domes un Daugavpils novada domes pārstāvji kopā ar Labklājības ministrijas (LM) speciālistiem apmeklēja četrus sabiedrībā balstīto pakalpojumu piemērus Rīgā.

Vizītes laikā palūkotie labās prakses paraugi palīdzēs tālāk plānot šādu pakalpojumu attīstību Latgalē, kā arī izvēlēties labākos risinājumus, kā sociāliem mērķiem izmantot ēku, kurā 2019. gada beigās darbību pārtrauks valsts sociālās aprūpes centra “Latgale” filiāle “Kalkūni”.

LM vadītā deinstitucionalizācijas projekta ietvaros ar ES fondu finansējuma atbalstu tuvāko gadu laikā Latvijas pašvaldības varēs radīt plašu pakalpojumu klāstu, lai bērni, kas šobrīd dzīvo sociālās aprūpes centros, varētu augt ģimeniskā vidē un bērni ar funkcionāliem traucējumiem varētu saņemt sociālo aprūpi un rehabilitāciju savā pašvaldībā. Savukārt pieaugušie ar garīga rakstura traucējumiem atbilstoši savām iespējām un ar speciālistu atbalstu varēs izvēlēties dzīvot patstāvīgi un strādāt sev piemērotu darbu.

Pieredzes apmaiņas vizītes laikā delegācija apmeklēja [biedrības “Latvijas Kustība par neatkarīgu dzīvi”](http://www.lkndz.lv/lv/) radīto dienas aprūpes centru cilvēkiem ar ļoti smagiem funkcionāliem un garīga rakstura traucējumiem. Šāds dienas centrs ļauj tā klientu vecākiem saglabāt iespēju pašiem strādāt, kamēr viņu bērni atrodas dienas centrā un jēgpilni pavada laiku. Centrā klienti mācās rūpēties par sevi, zinošu speciālistu pavadībā atbilstoši savām spējām apgūstot dažādas ikdienā svarīgas prasmes – sazināties, ģērbties, ēst vai lasīt.

Vizīte ietvēra arī biedrības “Latvijas Kustība par neatkarīgu dzīvi” grupu dzīvokļa un [biedrības “Rīgas pilsētas “Rūpju bērns””](http://www.rupjuberns.lv/) grupu mājas apskati. Šajos pakalpojumos cilvēki ar garīga rakstura traucējumiem, saņemot sev nepieciešamo atbalstu, var dzīvot pilnvērtīgu, patstāvīgu dzīvi un iekļauties sabiedrībā.

Biedrības “Rīgas pilsētas “Rūpju bērns”” specializētajā galdniecības [darbnīcā “Skaida”](http://www.rupjuberns.lv/index.php/specializts-darbncas/galdniecbas-darbnca-qskaidaq-) delegācija aplūkoja, kā cilvēki ar garīga rakstura traucējumiem strādā ar koku, radot skaistas un noderīgas lietas.

Savukārt VSIA “Bērnu klīniskā universitātes slimnīca” delegācija aplūkoja [atelpas brīža pakalpojumu](https://www.bkus.lv/lv/content/sociala-aprupe-atelpas-bridis). Šeit, telpās, kas iekārtotas līdzīgi bērnudārzam, līdz pat 45 dienām gadā bērnus ar funkcionāliem traucējumiem var pieskatīt speciālisti, ļaujot vecākiem atpūsties un atgūt spēkus.

Vairāk par paredzētajām izmaiņām ilgstošas sociālās aprūpes institūcijās Latvijā: (*buklets pielikumā)*

Papildu informācijai:

Inita Kabanova,

Labklājības ministrijas projekta “Tehniskā palīdzība publicitātei un sabiedrības informēšanai labklājības jomā” vadītāja,

67021584, 20219048